CELEX: 32019D1145
Language: bg
Date: 2019-07-04 00:00:00
Title: Решение за изпълнение (ЕС) 2019/1145 на Комисията от 4 юли 2019 година за прекратяване на частичния междинен преглед на антидъмпинговите мерки, приложими към вноса на тръби от пластичен чугун (наричан също сферографитен чугун) с произход от Индия, без да се изменят действащите мерки

5.7.2019   
               
               
                  BG
               
               
                  Официален вестник на Европейския съюз
               
               
                  L 181/87
               
            
         РЕШЕНИЕ ЗА ИЗПЪЛНЕНИЕ (ЕС) 2019/1145 НА КОМИСИЯТА
         от 4 юли 2019 година
         за прекратяване на частичния междинен преглед на антидъмпинговите мерки, приложими към вноса на тръби от пластичен чугун (наричан също сферографитен чугун) с произход от Индия, без да се изменят действащите мерки
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1), и по-специално член 9, параграф 1,
         като има предвид, че:
         1.   ПРОЦЕДУРА
         
         1.1.   Действащи мерки
         
         
                     (1)
                  
                  
                     Действащите понастоящем мерки са окончателно антидъмпингово мито, наложено с Регламент за изпълнение (ЕС) 2016/388 на Комисията (2), изменен с Регламент за изпълнение (ЕС) 2016/1369 (3).
                  
               
                     (2)
                  
                  
                     Разглежданият продукт е предмет също и на окончателно изравнително мито, наложено с Регламент за изпълнение (ЕС) 2016/387 на Комисията (4).
                  
               1.2.   Искане за преглед
         
         
                     (3)
                  
                  
                     На 2 март 2018 г. Комисията получи искане за частичен междинен преглед на действащите антидъмпингови мерки в съответствие с член 11, параграф 3 от Регламент (ЕС) 2016/1036 („основния регламент“), ограничено до производителя износител Electrosteel Castings Limited („Electrosteel“). Искането беше представено от Saint-Gobain PAM, Saint-Gobain PAM Deutschland GmbH, Saint-Gobain PAM España S.A. и Duktus (Production) GmbH („заявителите“) — четирима производители от Съюза.
                  
               
                     (4)
                  
                  
                     При първоначалното разследване Комисията установи дъмпингов марж от 4,1 % за Electrosteel, но ставката на окончателното антидъмпингово мито беше определена на 0 %, за да се избегне двойното отчитане на експортните субсидии, които вече бяха взети предвид в окончателното изравнително мито от 9 %. В искането се съдържаха достатъчно доказателства, че Electrosteel е увеличил дъмпинговите си практики след налагането на мерките и че е налице промяна в обстоятелствата, въз основа на които са били наложени съществуващите мерки, като тази промяна е с дълготраен характер.
                  
               1.3.   Започване на преглед
         
         
                     (5)
                  
                  
                     Комисията реши да започне частичен междинен преглед съгласно член 11, параграф 3 от основния регламент, като ограничи обхвата му до разглеждане на дъмпинга, доколкото се отнася до Electrosteel. На 4 май 2018 г. Комисията публикува известие за започване на преглед в Официален вестник на Европейския съюз („известието за започване на преглед“) (5).
                  
               
                     (6)
                  
                  
                     Периодът при подновеното разследване в рамките на прегледа обхвана времето от 1 април 2017 г. до 31 март 2018 г. Първоначалният разследван период беше от 1 октомври 2013 г. до 30 септември 2014 г.
                  
               1.4.   Заинтересовани страни
         
         
                     (7)
                  
                  
                     В известието за започване на преглед Комисията прикани заинтересованите страни да изложат становищата си. Освен това Комисията изрично уведоми заявителите, Electrosteel и органите на засегнатата държава относно прегледа и ги покани да участват.
                  
               
                     (8)
                  
                  
                     На заинтересованите страни беше предоставена възможността да изразят становищата си в писмена форма и да поискат да бъдат изслушани от Комисията и/или от служителя по изслушванията при търговските процедури. Electrosteel поиска и съответно беше изслушан три пъти от Комисията. Тези изслушвания се проведоха на 15 май 2018 г., 15 юни 2018 г. и 17 януари 2019 г.
                  
               2.   ОТТЕГЛЯНЕ НА ИСКАНЕТО И ПРЕКРАТЯВАНЕ НА ПРОЦЕДУРАТА
         
         
                     (9)
                  
                  
                     С писма от 19 април и 2 май 2019 г. заявителите информираха Комисията, че оттеглят искането си.
                  
               
                     (10)
                  
                  
                     В съответствие с член 9, параграф 1 от основния регламент при оттегляне на жалбата процедурата може да се прекрати, освен когато прекратяването не е в интерес на Съюза.
                  
               
                     (11)
                  
                  
                     При разследването не бяха установени съображения, които да сочат, че прекратяването на процедурата не е в интерес на Съюза. В тази връзка Комисията отбелязва, че не бяха получени коментари от заинтересованите страни, в които да се посочва, че прекратяването не е в интерес на Съюза. Поради това Комисията счита, че процедурата в рамките на частичния междинен преглед следва да се прекрати, без да е необходимо да се установи официално наличието на евентуални значителни промени с дълготраен характер и дъмпингови практики от страна на Electrosteel.
                  
               
                     (12)
                  
                  
                     Комисията заключи, че следва да се прекрати частичният междинен преглед, чийто обхват е ограничен до разглеждане на дъмпинга, доколкото се отнася до Electrosteel, като се оставят без изменение действащите мерки.
                  
               
                     (13)
                  
                  
                     Заинтересованите страни бяха съответно информирани и им беше предоставена възможност да представят коментари.
                  
               
                     (14)
                  
                  
                     Настоящото решение е в съответствие със становището на Комитета, създаден съгласно член 15, параграф 1 от основния регламент,
                  
               ПРИЕ НАСТОЯЩОТО РЕШЕНИЕ:
         
            Член 1
            Прекратява се частичният междинен преглед на антидъмпинговите мерки, приложими към вноса на тръби от пластичен чугун (наричан също сферографитен чугун), с изключение на тръбите от пластичен чугун без вътрешно и външно покритие („непокрити тръби“), класирани понастоящем в кодове по КН ex 7303 00 10 и ex 7303 00 90 (кодове по ТАРИК 7303001010 и 7303009010), с произход от Индия.
         
         
            Член 2
            Настоящото решение влиза в сила в деня след деня на публикуването му в Официален вестник на Европейския съюз.
         
         
            Съставено в Брюксел на 4 юли 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 176, 30.6.2016 г., стр. 21.
         
            (2)  Регламент за изпълнение (ЕС) 2016/388 на Комисията от 17 март 2016 г. за налагане на окончателно антидъмпингово мито върху вноса на тръби от пластичен чугун (наричан също сферографитен чугун) с произход от Индия (ОВ L 73, 18.3.2016 г., стр. 53).
         
            (3)  Регламент за изпълнение (ЕС) 2016/1369 на Комисията от 11 август 2016 г. за изменение на Регламент за изпълнение (ЕС) 2016/388 за налагане на окончателно антидъмпингово мито върху вноса на тръби от пластичен чугун (наричан също сферографитен чугун) с произход от Индия (ОВ L 217, 12.8.2016 г., стр. 4).
         
            (4)  Регламент за изпълнение (ЕС) 2016/387 на Комисията от 17 март 2016 г. за налагане на окончателно изравнително мито върху вноса на тръби от пластичен чугун (наричан също сферографитен чугун) с произход от Индия (ОВ L 73, 18.3.2016 г., стр. 1).
         
            (5)  Известие за започване на частичен междинен преглед на антидъмпинговите мерки, приложими към вноса на тръби от пластичен чугун (наричан също сферографитен чугун) с произход от Индия (ОВ C 157, 4.5.2018 г., стр. 3).